Verdagte dood ná rooftog by Plett-vulstasieDie polisie het vier verdagtes in hegtenis geneem. (Foto: SAPS/Facebook) ŉ Man wat glo betrokke was by ŉ gewapende rooftog by ŉ vulstasie op Plettenbergbaai, is Sondag doodgeskiet toe die verdagtes op die polisie losgebrand het. Nog ŉ verdagte is tydens die skietvoorval gewond. Volgens sers. Christopher Spies, polisiewoordvoerder, het ŉ groep van minstens vyf mans om 05:00 ŉ winkel by die vulstasie binnegekom. Die vulstasie is langs die N2-snelweg by die ingang van The Crags tussen Plettenbergbaai en die Tsitsikamma-tolhek geleë. “Die verdagtes het glo die winkelpersoneel van hul selfone beroof en ŉ onbekende bedrag geld gebuit.” By die polisie se aankoms op die toneel het die verdagtes op hulle losgebrand. Beamptes het teruggevuur en een verdagte is tydens die voorval dood. “Nog ŉ verdagte is gewond en is onder polisiebewaking na ŉ hospitaal geneem vir behandeling,” het Spies gesê. Die ander drie verdagtes, tussen die ouderdom van 25 en 34, is in hegtenis geneem. Die polisie is intussen op soek na nog ŉ moontlike verdagte en ondersoek die saak verder. Beamptes op die toneel het beslag gelê op ŉ handwapen, ammunisie, twee windbukse en ŉ ongenoemde bedrag geld. Drie selfone wat tydens die rooftog gebuit is, is ook teruggevind. “Beamptes het ook op ŉ motor afgekom wat verlate in ŉ nabygeleë bos gestaan het. Dit is glo die verdagtes se motor en beamptes het daarop beslag gelê.” Die vier verdagtes, wat oorspronklik van Kaapstad is, sal na verwagting Dinsdag in die Plettenbergbaai-landdroshof verskyn. Aanklagte van gewapende rooftog en die onwettige besit van vuurwapens en ammunisie staar die verdagtes moontlik in die gesig. Nog aanklagtes kan later bygevoeg word. Die rooftog het by ‘n vulstasie in Plettenbergbaai plaasgevind. (Foto: SAPS/Facebook)